**NÁRODNÁ RADA SLOVENSKEJ REPUBLIKY**

VI. volebné obdobie

**Návrh**

**zákon**

z .................... 2014,

**ktorým sa mení a dopĺňa zákon č. 40/1964 Zb. Občiansky zákonník v znení neskorších predpisov a ktorým sa dopĺňa zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 40/1964 Zb. Občiansky zákonník v znení zákona č. 58/1969 Zb., zákona č. 131/1982 Zb., zákona č. 94/1988 Zb., zákona č. 188/1988 Zb., zákona č. 87/1990 Zb., zákona č. 105/1990 Zb., zákona č. 116/1990 Zb., zákona č. 87/1991 Zb., zákona č. 509/1991 Zb., zákona č. 264/1992 Zb., zákona Národnej rady Slovenskej republiky č. 278/1993 Z. z., zákona Národnej rady Slovenskej republiky č. 249/1994 Z. z., zákona č. 153/1997 Z. z., zákona č. 211/1997 Z. z., zákona č. 252/1999 Z. z., zákona č. 218/2000 Z. z., zákona č. 261/2001 Z. z., zákona č. 281/2001 Z. z., zákona č. 23/2002 Z. z., zákona č. 34/2002 Z. z., zákona č. 95/2002 Z. z., zákona č. 184/2002 Z. z., zákona č. 215/2002 Z. z., zákona č. 526/2002 Z. z., zákona č. 504/2003 Z. z., zákona č. 515/2003 Z. z., zákona č. 150/2004 Z. z., zákona č. 404/2004 Z. z., zákona č. 635/2004 Z. z., zákona č. 171/2005 Z. z., zákona č. 266/2005 Z. z., zákona č. 336/2005 Z. z., zákona č. 118/2006 Z. z., zákona č. 188/2006 Z. z., zákona č. 84/2007 Z. z., zákona č. 335/2007 Z. z., zákona č. 568/2007 Z. z., zákona č. 214/2008 Z. z., zákona č. 379/2008 Z. z., zákona č. 477/2008 Z. z., zákona č. 186/2009 Z. z., zákona č. 575/2009 Z. z., zákona č. 129/2010 Z. z., zákona č. 546/2010 Z. z., zákona č. 130/2011 Z. z., zákona č. 161/2011 Z. z., zákona č. 69/2012 Z. z. a zákona č. 180/2013 Z. z. sa mení a dopĺňa takto:

V § 127 ods. 1 prvá veta znie: „Vlastník veci sa musí zdržať všetkého, čím by nad mieru primeranú pomerom alebo sústavne obťažoval iného, nad mieru primeranú pomerom alebo sústavne narušoval jeho pokojné bývanie alebo vážne ohrozoval výkon jeho práv.“.

V § 127 ods. 1 druhej vete sa za slová: „nad mieru primeranú pomerom“ vkladajú slová „alebo sústavne“.

V § 687 ods. 1 sa na konci pripája táto veta: „Prenajímateľ má právo požadovať, aby v byte žil len taký počet osôb, ktorý je primeraný veľkosti bytu a nebráni tomu, aby všetky osoby mohli byt riadne užívať a žiť v hygienicky vyhovujúcich podmienkach.“.

Deviata časť sa dopĺňa devätnástou hlavou, ktorá vrátane nadpisu znie:

„**DEVÄTNÁSTA HLAVA**

**Prechodné ustanovenie**

**k úpravám účinným od 1. apríla 2014**

**§ 879p**

Ustanoveniami tohto zákona sa spravujú aj právne vzťahy vzniknuté pred 1. aprílom 2014; vznik týchto právnych vzťahov, ako aj nároky z nich vzniknuté pred 1. aprílom 2014 sa však posudzujú podľa predpisov účinných do 31. marca 2014.“.

**Čl. II**

Zákon Národnej rady Slovenskej republiky č. 182/1993 Z. z. o vlastníctve bytov a nebytových priestorov v znení zákona Národnej rady Slovenskej republiky č. 151/1995 Z. z., zákona č. 158/1998 Z. z., zákona č. 173/1999 Z. z., zákona č. 252/1999 Z. z., zákona č. 400/2002 Z. z., zákona č. 512/2003 Z. z., zákona č. 367/2004 Z. z., zákona č. 469/2005 Z. z., zákona č. 268/2007 Z. z., zákona č. 325/2007 Z. z., zákona č. 595/2009 Z. z., zákona č. 70/2010 Z. z. a zákona č. 69/2012 Z. z. sa dopĺňa takto:

1. V § 7b ods. 3 druhej vete sa na konci pripájajú tieto slová: „a predložiť ho najneskôr do 31. mája nasledujúceho roka vlastníkom bytov a nebytových priestorov v dome“.

2. V § 8a ods. 2 druhej vete sa na konci pripájajú tieto slová: „a predložiť ho najneskôr do 31. mája nasledujúceho roka vlastníkom bytov a nebytových priestorov v dome“.

3. V § 10 sa za odsek 5 vkladajú nové odseky 6 až 8, ktoré znejú:

„(6) Spoločenstvo a správca v júli nasledujúceho kalendárneho roka vypracuje zoznam vlastníkov bytov a nebytových priestorov v dome, ktorí do 30. júna nasledujúceho kalendárneho roka majú nedoplatky vo fonde prevádzky, údržby a opráv za predchádzajúci kalendárny rok (ďalej len „zoznam neplatičov“).

(7) V zozname neplatičov sa uvedie

meno a priezvisko vlastníka bytu alebo nebytového priestoru v dome,

suma nedoplatkov vo fonde prevádzky, údržby a opráv k 31. decembru predchádzajúceho roka.

(8) Spoločenstvo a správca zverejňuje od 1. augusta nasledujúceho kalendárneho roka do 31. mája ďalšieho kalendárneho roka zoznam neplatičov spôsobom v dome obvyklým. V prípade uhradenia nedoplatkov vo fonde prevádzky, údržby a opráv spoločenstvo a správca zverejnený zoznam neplatičov aktualizuje, a to najmenej raz za mesiac.“.

Doterajší odsek 6 sa označuje ako odsek 9.

4. Za § 32d sa vkladá § 32e, ktorý vrátane nadpisu znie:

„**§ 32e**

**Prechodné ustanovenie**

**k úpravám účinným od 1. apríla 2014**

Zoznam neplatičov podľa § 10 ods. 6 správca a spoločenstvo prvýkrát vypracuje a zverejní v roku 2015 za rok 2014.“.

**Čl. III**

Tento zákon nadobúda účinnosť 1. apríla 2014.